
Tisztelt Képviselő-testület!

I. Előzmények:

Az államháztartásról szóló 2011. évi CXCV. törvény (továbbiakban: Áht.) 25. § (1) bekezdése szerint a képviselő-testület – 2023. január 1-től a 2023. évi költségvetési rendelet megalkotásáig terjedő időszakra – az átmeneti gazdálkodásról rendeletet alkothat, amelyben felhatalmazást ad, hogy helyi önkormányzat és költségvetési szervei a bevételeiket folytatólagosan beszedhessék, kiadásaikat teljesíthessék. Az átmeneti gazdálkodásról szóló rendeletben meg kell határozni a felhatalmazás időtartamát. A felhatalmazás az új költségvetési rendelet hatálybalépésének napján megszűnik. Az Áht. 25. § (3) bekezdése alapján, ha a Képviselő-testület a költségvetési rendeletet a költségvetési év kezdetéig vagy az átmeneti gazdálkodásról szóló rendelet hatályvesztéséig nem alkotta meg, és az átmeneti gazdálkodásról rendeletet nem alkotott, vagy az átmeneti gazdálkodásról szóló rendelet hatályát vesztette, a polgármester jogosult a helyi önkormányzatot megillető bevételek beszedésére és az előző évi kiadási előirányzatokon belül a kiadások időarányos teljesítésére.

II. A döntéshez szükséges információk, tájékoztatások:

Amennyiben a Képviselő-testület nem él az átmeneti gazdálkodásra vonatkozó rendeletalkotási jogával, úgy a 2023. évi költségvetési rendelet megalkotásáig terjedő időszak alatt nincs lehetőség a már megkezdett, a 2022. évről áthúzódó, illetve kötelezettségvállalással rendelkező, valamint  új beruházások, felújítások, egyéb felhalmozási kiadások vonatkozásában kötelezettségvállalásra vagy pénzügyi teljesítésre, ezért azok folytatása, illetve megkezdése érdekében felhatalmazást kell biztosítani az átmeneti gazdálkodásról szóló rendelet megalkotásával.

A kiadások tervezésénél a társosztályokkal és a GESZ-szel egyeztetett és megtervezett adatok kerültek figyelembevételre, összhangban az Önkormányzat 2023. évi költségvetési koncepciójában meghatározottakkal.

A zavartalan gazdálkodás folytatása érdekében – tekintettel arra, hogy a 2023. évi költségvetési rendelet megalkotásáig a 2022. évi időarányos összegtől eltérő teljesítés várható – a kiadások között ezen eltérés-tételek átmeneti gazdálkodásról szóló rendeletbe történő beépítése válik szükségessé az időarányos összegeken túlmenően.

Tekintettel arra, hogy a Fóti Városi Könyvtár és Információs Központ mint újonnan alapítandó költségvetési szerv 2023. január 1-jén kezdi meg működését, esetében előzmény költségvetési tényadatok értelemszerűen nem állnak rendelkezésre. Ennek következtében az átmeneti időszakra a gazdálkodásához szükséges kiadási előirányzatokat az átmeneti gazdálkodásról szóló rendeletbe teljeskörűen szükséges beépíteni.

Indokolt a 2023. évi költségvetési rendelet elfogadásáig egyes támogatási előlegek folyósítása is, mely előleg természetesen az éves támogatási keret meghatározása során beszámításra kerül.

A Képviselő-testület korábban hozott, az átmeneti gazdálkodást érintő tételei is beépítésre kerültek a rendelet-tervezetbe. 

Fentiek alapján az alábbiak szerint terjesztem elő Fót Város Önkormányzat 2023. évi átmeneti gazdálkodásáról szóló rendelet-tervezetét.




III. Rendeletalkotási javaslat

Fót Város Önkormányzat Képviselő-testülete megalkotja a  …./2022 (……) önkormányzati rendeletét az Önkormányzat 2023. évi átmeneti gazdálkodásáról.


Jogszabályi hivatkozás: 

· Az államháztartásról szóló 2011. évi CXCV. törvény 
· Az államháztartási törvény végrehajtásáról szóló 368/2011. (XII. 31.) Korm. rendelet


Az előterjesztés mellékletei:

1. melléklet: Fót Város Önkormányzat …/2022. (……) rendelet-tervezete az Önkormányzat 2023. évi átmeneti gazdálkodásáról + annak részeként az általános és részletes indokolás és az előzetes hatásvizsgálati lap

